In nomine Domini nostri, ego Nivardus, Dei gratia abbas Sancti Sequani, notum facio presentibus et futuris querelas que inter nos et dominum Walterium de Sumbernone vertebantur, hoc modo fuisse sopitas, anno Domini M°C°XC°IIIto. Ante Pascham, venit ipse Walterus in capitulo nostro et petivit veniam de gravaminibus que nobis intulerat, et absolvimus eum. Ipse vero dedit ecclesię nostrę in perpetuum medietatem hominis unius qui Johannes Mala Herba nuncupatur, et medietatem illius nemoris quod erat sarinta dominorum Sumbernonis apud Sanctum Maximium, ita quod prior illius villę affocitionem suam in nemore illo habebat sine carro et sine quadriga, et medietatem omnium emendarum que levabuntur pro forefactis illius nemoris. Promisit et quod nullam ex hinc extorsionem, nullam violentiam, nullum gistum prepositi sui facient, in villa sancti Maximin; sed maior communus recipiet communes illius villę redditus et talliam, et unicuique dominorum partem suam reddet. Nullus ommino suę et alterius potestatis predictam nostram justiciam tenebit; si quid autem juris habebat in helemosina quam nobis Garnerus de Blaisi fecit totum adquisivit. Hec omnia in capitulo nostro et presentia nostra et conventus et subscripte testium laudavit et concessit, et ipsa die post textum evangelii super altare nostrum posuit. Et ibi juravit quod bona fide servabit ea, et ex hinc fidelis ecclesię nostrę consiliator erit et auxiliator. Testes: Guido de Laval; Garnerius de Bernun et Andreas, frater ejus, et Willelmus Fromundus, milites. Dominus etiam Guido de Blaisiaco interfuit, quando hoc scriptum in capella nostra fuit recitatum et adprobatum. Testes: famuli nostri; Landricus, cambellanus, et filius ejus Walterius; Rontel; Albertus Rufus; Nicholaus hostellarius et plures alii. Ipse vero dominus Walterius cartulam istam fieri et nostri sigilli et sui impressionibus fecit muniri. Laudaverunt hec domina Jacoba uxor sua et Garnerius et Guido, fratres sui. Hec etiam recognovit in presentia dominorum nostrorum, episcopi Lingonensis et ducis Burgundię, et ab eis confirmari rogavit. Si quid vero de his que diximus, ipse dominus G. et alius infregerit, post XL dies ammonitionis nostre ea in integrum emendabit.